Xirivella completa l'última gran renovació del seu enllumenat públic amb lluminàries de tecnologia LED
07 de desembre de 2023

Xirivella ha completat aquesta setmana les obres de modernització i renovació de l'enllumenat públic en les zones de Samarra, Sant Josep i els voltants de l'IES Gonzalo Anaya. En aquesta actuació s'han substituït 467 lluminàries obsoletes per noves lluminàries de tecnologia LED molt més eficients energèticament. Amb això s'aconseguix un estalvi energètic de 250.000 kWh a l'any, una reducció d'emissions de CO₂ de 85 tnCO2 anuals i reportarà un estalvi econòmic a l'Ajuntament, tant en costos d'energia elèctrica com de manteniment, d'uns 45.000 euros a l'any.

L'alcaldessa, Paqui Bartual confirma que amb aquesta última renovació “ja està canviat més del 90 per cent de l'enllumenat públic de la localitat el que permetrà fer un consum veritablement eficient i sostenible”.

En total, i fins hui, s'han renovat més de 4.000 punts de llum, la qual cosa ha permés reduir el consum en un 70%, fins a arribar als 2.500.000 kWh/anuals en disminuir la potència instal·lada en 600 kW. S'ha passat d'un consum inicial de 3.250.000 kWh/any, a l'actual de 750.000 kWh/any, i d'una potència de 780 kW a 180 kW. Això suposa també una reducció en les emissions de gasos d'efecte d'hivernacle de 400 tnCO2 i un estalvi econòmic per a l'Ajuntament que supera els 450.000 €/anuals en la facturació d'energia elèctrica per estes instal·lacions.

Només falten xicotetes actuacions en llocs específics que es concretaran pròximament, com són el carrer de Sant Antoni, el parc Jesús Ferrando, el Parc del Che i la via de servei de la V-30 al costat de la Ciutat Ros Casares.

Segons Bartual, la renovació del mobiliari urbà i el manteniment dels carrers “és el progrés habitual d'una localitat, són el dia a dia de la gestió bàsica en un ajuntament i no ens podem quedar arrere”.